
A nomád tükrök az 5–6. századi Kárpát-medencében

Kulcsszavak: Nomád tükrök; kora népvándorláskor; 5-6. század
A nomád tükrök az 5–6. századi Kárpát-medencében–Rezümé
A „nomád” tükrök az 5. század egy olyan kiemelkedő tárgytípusa, melynek kutatása, majdnem
egy évszázadra tekint vissza. A típus fő jellemzője a függesztőfül, illetve a geometrikus
bordadíszek, melyek a hátlapját díszítik, és tipologizálásának alapját jelentik. Kialakulása a Kr.
u. 2–3. században történt meg, amikor a Volga alsó folyásánál kialakult a nyeles tükrökből,
majd 4–5. században kezdett el nagyléptékben terjedni, először Kelet-, majd Közép-Európa
területén, ahol rövidesen a domináns típussá vált. Dolgozatomban 65 lelőhely tükreit
gyűjtöttem össze, és vetítettem térképre. Kutatásom célja a tükrök kontextusának, és ezen
keresztül a funkciójának vizsgálata volt. A „nomád” típus a Kárpát-medence teljes területén
használatban volt, ugyanúgy a gazdag magányos temetkezésekben, mint a késő antik gyökerű
köznépi temetőkben. Kizárólag nők és gyermekek sírjaiban kerül elő, elsősorban az elhunyt
keze ügyébe, vagy külön, valószínűleg ládikába vagy tarsolyba helyezve. Egy különleges esetet
ismerünk a Tiszaug-Országúti bevágás lelőhelyű gepida soros temetőből, ahol egy kislány
nyakláncára fűztek fel egy töredéket, és ezzel a nyakában temették el. A tükrök funkciójáról
árulkodnak kísérőleleteik, mint az egyéb piperecikkek (például csipeszek, szűrőkanalak, fésűk),
melyek gyakran képezik a tükrös sírok részeit. Ami árnyalja a tükrök funkcióját, az a tükörtörés
jól dokumentált és kutatott jelensége. Ez a szokás általános jelenség az 5. századi temetőkben
és sírokban, de a gepida soros temetők tükrös sírjaiban is jelen van. Ezen cselekvés okát, írott
források hiányában, nehéz megfejteni, de bizonyára kapcsolódik a tárgytípus hosszú múltjához,
mint lélekszimbólum. A tükröket övező hiedelmek, az elhunyt közelében való elhelyezés és a
pipereszközökkel való előkerülés tovább él a gepida korszakban is, de a soros temetőkből
csupán 6 ilyen temetkezést ismerünk. A függesztőfüles, eredeti „nomád” példányok használata
az avar korban már nagyon ritka, viszont a típus formavilága visszatér az újra megjelenő nyeles
tükrökön, melyek hátlapját gyakran díszítik bordaívek határolta küllőkkel. Az avar időszakban
a tükörtörés szokása jelentősen visszaszorul, viszont a 6. században is népszerű töredék
amulettek mellékelése nem szűnik meg, utalva a tükröket övező mögöttes tartalom
továbbélésére.



